

**IZVJEŠĆE KOMISIJE EUROPSKOM PARLAMENTU I VIJEĆU**

**o izvršavanju ovlasti za donošenje delegiranih akata dodijeljene Komisiji na temelju Direktive 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva**

# UVOD

Direktivom 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva[[1]](#footnote-1) utvrđuju se minimalni zahtjevi za izgradnju infrastrukture za alternativna goriva, uključujući mjesta za punjenje električnih vozila i mjesta za opskrbu prirodnim plinom (UPP i SPP) i vodikom. Člankom 4. stavcima 4. i 6., člankom 5. stavkom 2. i člankom 6. stavkom 9. Direktive propisano je da takva mjesta za punjenje i opskrbu, koja su postavljena ili obnovljena od 18. studenoga 2017., moraju ispunjavati barem tehničke specifikacije iz Priloga II. Direktivi.

U skladu s člankom 8. Direktive Komisija je ovlaštena za donošenje delegiranih akata iz:

* članka 4. stavka 14. radi:

1. dopune tog članka i točaka 1.3., 1.4., 1.5., 1.6. i 1.8. Priloga II. kako bi se zahtijevala usklađenost infrastrukture koju treba postaviti ili obnoviti, s tehničkim specifikacijama u normama koje izrađuju relevantne europske organizacije za normizaciju (ESO-i)[[2]](#footnote-2)
2. ažuriranja upućivanja na norme iz tehničkih specifikacija koje su utvrđene ili koje treba utvrditi u točki 1. Priloga II. ako su te norme zamijenjene njihovim novim inačicama koje su donijele relevantne europske ili međunarodne organizacije za normizaciju,

* članka 5. stavka 3. radi ažuriranja upućivanja na norme iz tehničkih specifikacija koje su utvrđene u točki 2. Priloga II. ako su te norme zamijenjene njihovim novim inačicama koje su donijele relevantne organizacije za normizaciju,
* članka 6. stavka 11. radi:

dopune tog članka i točaka 3.1., 3.2. i 3.4. Priloga II. kako bi se zahtijevala usklađenost infrastrukture koju treba postaviti ili obnoviti, s tehničkim specifikacijama u normama koje izrađuju relevantni ESO-i,

ažuriranja upućivanja na norme iz tehničkih specifikacija koje su utvrđene ili koje treba utvrditi u točki 3. Priloga II. ako su te norme zamijenjene njihovim novim inačicama koje su donijele relevantne europske ili međunarodne organizacije za normizaciju,

članka 6. stavka 12. radi utvrđivanja:

- zahtjeva za sučelja spremnika za UPP u pomorskom prometu i prometu unutarnjim vodnim putovima

- zahtjeva povezanih sa sigurnosnim aspektima postupaka čuvanja i skladištenja UPP-a na kopnu za pomorski promet i promet unutarnjim vodnim putovima.

Direktivom 2014/94/EU već su utvrđene minimalne tehničke specifikacije za neke dijelove infrastrukturnih mreža za alternativna goriva, uključujući:

* mjesta za punjenje motornih vozila male i visoke snage (točke 1.1. i 1.2. Priloga II.)
* opskrbu električnom energijom s kopna za morske brodove (točka 1.7. Priloga II.)
* mjesta za opskrbu motornih vozila vodikom (točka 2. Priloga II.)
* priključke/posude za stlačeni prirodni plin (SPP) (točka 3.3. Priloga II.).

Te su odredbe već pridonijele uspostavljanju sigurnosti za ulaganja na tržištu. Međutim, u Direktivi se u Prilogu II. navode dodatne potrebe za utvrđivanjem tehničkih specifikacija u područjima u kojima još ne postoje upućivanja na norme, uključujući:

* bežična mjesta za punjenje motornih vozila (točka 1.3. Priloga II.)
* zamjenu baterija za motorna vozila (točka 1.4. Priloga II.)
* mjesta za punjenje motornih vozila kategorije L (točka 1.5. Priloga II.)
* mjesta za punjenje električnih autobusa (točka 1.6. Priloga II.)
* opskrbu električnom energijom s kopna za plovila na unutarnjim vodnim putovima (točka 1.8. Priloga II.)
* mjesta za opskrbu UPP-om za plovila na unutarnjim vodnim putovima, morske brodove i motorna vozila (točke 3.1. i 3.2. Priloga II.)
* mjesta za opskrbu motornih vozila SPP-om (točka 3.4. Priloga II.).

Osim toga, već postojeće tehničke specifikacije za:

* vanjska mjesta za opskrbu vodikom (točka 2.1. Priloga II.)
* čistoću vodika dostupnog na mjestima za opskrbu vodikom (točka 2.2. Priloga II.)
* algoritme i opremu za punjenje vodikom (točka 2.3. Priloga II.)
* priključke za opskrbu motornih vozila plinovitim vodikom (točka 2.4. Priloga II.) i
* priključke/posude za SPP (točka 3.3. Priloga II.)

ažurirane su jer su relevantne europske organizacije za normizaciju donijele nove inačice odgovarajućih normi.

# PRAVNA OSNOVA

Ovo je izvješće predviđeno člankom 8. stavkom 2. Direktive 2014/94/EU.

Ovim izvješćem Komisija obavješćuje Europski parlament i Vijeće o delegiranim uredbama Komisije koje su donesene ili koje će se donijeti kako bi se dopunila ili izmijenila upućivanja na norme iz točaka 1.5., 1.8., 2.1., 2.2., 2.3., 2.4., 3.1., 3.2., 3.3. i 3.4. u tehničkim specifikacijama utvrđenima u Prilogu II. Direktivi.

# IZVRŠAVANJE DELEGIRANE OVLASTI

1. Dopisom od 13. srpnja 2017. CEN-CENELEC obavijestio je Komisiju o normama koje preporučuje kako bi se dopunile ili izmijenile tehničke specifikacije utvrđene u točkama 1.5., 1.8., 2.4. i 3.1. Priloga II. Direktivi 2014/94/EU, i to:

* norma EN 62196-2 „Utikači, utičnice, spojevi i spojnice na vozilima. Kontaktno punjenje električnih vozila. Zahtjevi za usklađenost dimenzija i zamjenjivost za pribor sa šiljcima i kontaktnim cjevčicama za izmjeničnu struju” i norma IEC 60884-1 „Utikači i utičnice za kućanstvo i slične svrhe – 1. dio: Opći zahtjevi” trebale bi se primjenjivati na ta mjesta za punjenje, ovisno o snazi i/ili mehanizmu punjenja, za mjesta za punjenje motornih vozila kategorije L kako bi se dopunila točka 1.5. Priloga II.,
* norma EN 15869-2 „Plovni objekti unutarnje plovidbe – Električni priključak s kopna, trofazne izmjenične struje 400 V, do 63 A, 50 Hz – 2. dio: Uređaj na kopnu, sigurnosni zahtjevi” kako bi se dopunila točka 1.8. Priloga II. za opskrbu električnom energijom s kopna za plovila na unutarnjim vodnim putovima,
* norma EN ISO 17268 „Priključni uređaji za punjenje gorivom terenskih vozila na plinoviti vodik” kako bi se izmijenila točka 2.4. Priloga II. za priključke za opskrbu vodikom,
* norma EN ISO 20519 „Brodovi i pomorska tehnologija – Specifikacija za ukrcavanje goriva u brodove na ukapljeni prirodni plin” kako bi se dopunila točka 3.1. Priloga II. za plovila na unutarnjim vodnim putovima ili morske brodove.

Nakon savjetovanja sa stručnom skupinom Komisije „Forum za održivi promet” i nakon obavješćivanja Europskog parlamenta i Vijeća o tom savjetovanju, Europska komisija donijela je Delegiranu uredbu Komisije (EU) 2018/674 od 17. studenoga 2017. o dopuni Direktive 2014/94/EU Europskog parlamenta i Vijeća u pogledu mjesta za punjenje motornih vozila kategorije L, opskrbe električnom energijom s kopna plovila na unutarnjim vodnim putovima i mjesta za opskrbu ukapljenim prirodnim plinom vodnog prometa te o izmjeni te direktive u pogledu priključaka za motorna vozila za opskrbu plinovitim vodikom[[3]](#footnote-3).

Tom delegiranom uredbom utvrđuju se sljedeće odredbe:

1. Javno dostupna mjesta za punjenje izmjeničnom strujom snage do 3,7 kVA rezervirana za električna vozila kategorije L moraju biti opremljena, radi interoperabilnosti, barem jednim od sljedećih elemenata:
   1. utičnicama ili priključcima za vozila tipa 3a kako su opisani u normi EN 62196-2 (za mehanizam punjenja 3);
   2. utičnicama i priključcima u skladu s normom IEC 60884 (za mehanizme punjenja 1 ili 2).

Javno dostupna mjesta za punjenje izmjeničnom strujom snage veće od 3,7 kVA rezervirana za električna vozila kategorije L moraju biti opremljena, radi interoperabilnosti, barem utičnicama ili priključcima za vozila tipa 2 kako su opisani u normi EN 62196-2.

1. Opskrba električnom energijom s kopna plovila na unutarnjim vodnim putovima mora biti u skladu s normom EN 15869-2 „Plovni objekti unutarnje plovidbe – Električni priključak s kopna, trofazne izmjenične struje 400 V, do 63 A, 50 Hz – 2. dio: Uređaj na kopnu, sigurnosni zahtjevi”.
2. Mjesta za opskrbu UPP-om plovila na unutarnjim vodnim putovima ili morskih brodova koji nisu obuhvaćeni Međunarodnim kodeksom za gradnju i opremanje brodova za prijevoz ukapljenog plina u razlivenom stanju (kodeks IGC) moraju biti u skladu s normom EN ISO 20519.
3. Priključci za opskrbu motornih vozila plinovitim vodikom moraju biti u skladu s normom EN ISO 17268 „Priključni uređaji za punjenje gorivom terenskih vozila na plinoviti vodik”.
4. Na temelju zahtjeva primljenih od pojedinih država članica i od Središnje komisije za plovidbu Rajnom (CCNR) da se tehnički ažurira i dopuni Delegirana uredba Komisije EU 2018/674 od 17. studenoga 2017. i na temelju dopisa CEN-CENELEC-a od 26. studenoga 2018., kojim je Komisija obaviještena o najnovijim promjenama u normizaciji infrastrukture za opskrbu prirodnim plinom i vodikom, Komisija je 13. kolovoza 2019. donijela novu delegiranu uredbu[[4]](#footnote-4) kojom se stavlja izvan snage Delegirana uredba Komisije (EU) 2018/674 od 17. studenoga 2017. i koja uključuje prethodno navedena ažuriranja i dopune kao i najnovije promjene u normizaciji infrastrukture za opskrbu prirodnim plinom i vodikom.

Tom delegiranom uredbom Komisije:

* dopunjena je točka 1.5. uključivanjem normi, ovisno o snazi i/ili mehanizmu punjenja, za mjesta za punjenje motornih vozila kategorije L, i to:
  + EN 62196-2 „Utikači, utičnice, spojevi i spojnice na vozilima. Kontaktno punjenje električnih vozila. Zahtjevi za usklađenost dimenzija i zamjenjivost za pribor sa šiljcima i kontaktnim cjevčicama za izmjeničnu struju” i
  + IEC 60884-1 „Utikači i utičnice za kućanstvo i slične svrhe – 1. dio: Opći zahtjevi” trebale bi se primjenjivati na ta mjesta za punjenje,
* dopunjena je točka 1.8. Priloga II. uključivanjem norme koja se odnosi na opskrbu električnom energijom s kopna za plovila na unutarnjim vodnim putovima, i to:
  + norme EN 15869-2 „Plovni objekti unutarnje plovidbe – Električni priključak s kopna, trofazne izmjenične struje 400 V, do 63 A, 50 Hz – 2. dio: Uređaj na kopnu, sigurnosni zahtjevi” ili norme EN 16840 „Plovni objekti unutarnje plovidbe – Električni priključak s kopna, trofazna struja 400 V, 50 Hz, najmanje 250 A”, ovisno o energetskim zahtjevima.
* izmijenjene su točke 2. 1. i 2.3. Priloga II. uključivanjem europske norme EN 17127 „Postaje na otvorenom za punjenje plinovitim vodikom s protokolom za punjenje”,
* izmijenjena je točka 2.2. Priloga II. uključivanjem europske norme EN 17124 „Vodik kao gorivo – Specifikacija proizvoda i osiguranje kvalitete – Gorivni članci s polimernom protonski vodljivom membranom (PEM) za cestovna vozila”,
* izmijenjena je točka 2.4. Priloga II. uključivanjem europske norme EN ISO 17268 „Priključni uređaji za punjenje gorivom terenskih vozila na plinoviti vodik”,
* dopunjena je točka 3.1. Priloga II. uključivanjem norme koja se odnosi na mjesta za punjenje UPP-om za morske brodove i plovila na unutarnjim vodnim putovima, i to:
  + EN ISO 20519 „Brodovi i pomorska tehnologija – Specifikacija za ukrcavanje goriva u brodove na ukapljeni prirodni plin”, koja će se primjenjivati na morske brodove koji nisu obuhvaćeni Međunarodnim kodeksom za gradnju i opremanje brodova za prijevoz ukapljenog plina u razlivenom stanju (kodeks IGC)
  + EN ISO 20519 (dijelovi od 5.3. do 5.7.), koja će se primjenjivati na plovila na unutarnjim vodnim putovima,
* dopunjena je točka 3.2. Priloga II. uključivanjem elemenata interoperabilnosti iz europske norme EN ISO 16924 „Stanice za punjenje prirodnim plinom – Stanice za punjenje vozila ukapljenim prirodnim plinom (UPP)”, kao što su tlak punjenja i priključak koji će se koristiti,
* izmijenjena je točka 3.3. Priloga II. zahtijevanjem da se europska norma EN ISO „Cestovna vozila – priključak za punjenje stlačenim prirodnim plinom (SPP)” primjenjuje na priključke/posude za punjenje SPP-om,
* dopunjena je točka 3.4. Priloga II. uključivanjem elemenata interoperabilnosti iz europske norme EN ISO 16923 „Stanice za punjenje prirodnim plinom – Stanice za punjenje vozila stlačenim prirodnim plinom (SPP)”, među ostalim tlaka punjenja.

Nacrt delegirane uredbe Komisije bio je objavljen na portalu Bolja regulativa od 15. ožujka do 12. travnja 2019. Komisija je primila povratne informacije od deset ispitanika. Osim toga, u različitim fazama pripreme Delegirane uredbe Komisije obavljeno je savjetovanje sa stručnjacima iz država članica u okviru Foruma za održivi promet.

Komisija je donijela Delegiranu uredbu Komisije 13. kolovoza 2019.[[5]](#footnote-5) U skladu s člankom 8. stavkom 5. Direktive 2014/94/EU obavljeno je savjetovanje s Europskim vijećem i Europskim parlamentom i nikakav prigovor nije primljen. Stoga ta delegirana uredba Komisije stupa na snagu dvadesetog dana od dana objave u *Službenom listu Europske unije*, 22. listopada 2019. Primjenjuje se od 12. studenoga 2021.

Osim toga, donošenje nove delegirane uredbe Komisije predviđeno je u četvrtom tromjesečju 2020. kako bi se dopunile tehničke specifikacije za točke 1.3. (bežična mjesta za punjenje motornih vozila) i 1.6. (mjesta za punjenje električnih autobusa) Priloga II. Direktivi 2014/94/EU.

Komisija ne namjerava uključiti tehničke specifikacije koje se odnose na točku 1.4. Priloga II. (zamjena baterija za motorna vozila) u prethodno navedenu najavljenu delegiranu uredbu Komisije jer relevantna europska organizacija za normizaciju ne smatra tu normu prioritetnom za industriju EU-a.

# ZAKLJUČAK I IZGLEDI ZA BUDUĆNOST

Komisija poziva Europski parlament i Vijeće da prime ovo izvješće na znanje.

1. SL L 307, 28.10.2014., str. 1. [↑](#footnote-ref-1)
2. Odbor za normizaciju (CEN) i Europski odbor za elektrotehničku normizaciju (CENELEC). [↑](#footnote-ref-2)
3. SL L 114, 4.5.2018., str. 1.–3., [https://eur-lex.europa.eu/legal-content/EN/TXT/?uri=uriserv%3AOJ.L\_.2018.114.01.0001.01.ENG](https://eur-lex.europa.eu/legal-content/EN/TXT/?uri=uriserv:OJ.L_.2018.114.01.0001.01.ENG) [↑](#footnote-ref-3)
4. C(2019) 5960 final [↑](#footnote-ref-4)
5. Delegirana uredba Komisije (EU) 2019/1745 оd 13. kolovoza 2019. o dopuni i izmjeni Direktive 2014/94/EU Europskog parlamenta i Vijeća u pogledu mjesta za punjenje motornih vozila kategorije L, opskrbe električnom energijom s kopna za plovila na unutarnjim vodnim putovima, opskrbe vodikom za cestovni promet, opskrbe prirodnim plinom za cestovni i vodni promet te o stavljanju izvan snage Delegirane uredbe Komisije (EU) 2018/674 (SL L 268, 22.10.2019., str. 1.). [↑](#footnote-ref-5)